«Кавказым и Имарат» жыхуаIэр къапхъэным ихуащ
Урысейм ШынагъуэншагъэмкIэ и федеральнэ къулыкъущIапIэм и Управленэу КъБР-м щыIэм зэрыщыжаIамкIэ, терроризмэм пыщIа щIэпхъаджагъэ хьэлъэхэр илэжьыну зызыгъэхьэзыр «Кавказым и имарат» жыхуаIэм хэтхэр здэщыIэ щIыпIэр наIуэ къэхъуащ егупсысауэ ирагъэкIуэкIа оперативнэ лэжьыгъэм и фIыщIэкIэ. Псори зэрыщыгъуазэщи, шыщхьэуIум и 17-м ахэр Санкт-Петербург и хьэблэхэм ящыщ зым хабзэхъумэхэм къыщаухъуреихьри, абдеж къыщыхъея зэхэуэм щаукIащ федеральнэ IэнатIэм къыщалъыхъуэ боевикхэмрэ абыхэм я дэIэпыкъуэгъумрэ. КъызэрыщIэкIамкIэ, ахэр псори ди республикэм щыщщ.
«Кавказым и имарат» террорист зэгухьэныгъэм хиубыдэ «Къэбэрдей-Балъкъэр «вилайет» жыхуаIэ гупым и Iэтащхьэ Шыбзыхъуэ Залым Борис и къуэр 1986 гъэм къалъхуащ (щатха адресыр: КъБР, Налшык къалэ, Ватутиным и уэрам, 33, фэтэр №19). КъБР-м щыIэ щэхурылажьэ бандэхэм я «ищхъэрэ — къуэкIыпIэ Iыхьэм и амир» цIэр зэрихьэрт 1991 гъэм къалъхуа Шэру Астемыр Аслъэн и къуэм (щатха адресыр: КъБР, Бахъсэн къалэ, Нэгумэм и уэрам, фэтэр №50). Бандэм и лэжьыгъэм нэхъ жыджэру хэтхэм ящыщ зыт 1982 гъэм къалъхуа Ныр Вячеслав Леонид и къуэр (щатха адресыр: Бахъсэн къалэ, Ломоносовым и уэрам, унэ №63).
Санкт-Петербург щаукIа щIэпхъаджащIэхэр Къэбэрдей-Балъкъэрым и щIыналъэм къыщыхъуа хабзэншагъэ куэдым хэтащ. Ахэр 2013 гъэм накъыгъэ мазэм хабзэхъумэ органхэм я лэжьакIуэхэм ятеуахэм, 2015 гъэм и бадзэуэгъуэ мазэм КъБР-м и прокуратурэм и лэжьакIуэр зыукIахэм ящыщщ.
Дунейпсо терроризмэм и зэгухьэныгъэхэм я Iэтащхьэхэм я мурадащ Шыбзыхъуэ Залым Кавказ Ищхъэрэм щыIэ бандэ гупхэм я Iэтащхьэ ящIыну. Абыхэм къыхуагъэув къалэнхэм япкъ иткIэ Шыбзыхъуэм лэжьыгъэшхуэ иригъэкIуэкIырт щIалэгъуалэр бандэ гупхэм хэшэным хуэгъэзауэ икIи абы папщIэ Интернетри нэгъуэщI Iэмалхэри къигъэсэбэпырт икIи и лъэныкъуэ къищIахэр къыхуриджэрт Iэщэ яIыгъыу къэрал властым пэщIэувэну.
Хабзэхъумэ органхэм ирагъэкIуэкIа лэжьыгъэшхуэм и фIыщIэкIэ зэфIэкI лъэпкъ бгъэдэмылъыжу къэнащ «Кавказым и имарат» террорист зэгухьэныгъэм и къудамэу Къэбэрдей-Балъкъэрым и щIыналъэм щыIэр.
